Author: Kováčik
Last saved by: spano
Company: MP SR

Predkladacia správa

	Podľa § 16 zákona č. 42/1994 Z.z. o civilnej ochrane obyvateľstva v znení neskorších predpisov musí prevádzkovateľ vodohospodárskych diel kategórie A a B v termíne do 
30. apríla 2004 na týchto dielach vybudovať a zabezpečiť prevádzku Autonómneho systému varovania a vyrozumenia obyvateľstva (ASVaV).
	
Štátne podniky rezortu životného prostredia SR majú v správe 19 vodných diel, na ktoré sa povinnosť vybudovať Autonómny systém varovania a vyrozumenia obyvateľstva vzťahuje.
	
Vybudovanie technickým normám zodpovedajúceho ASVaV a jeho prevádzkovanie predstavuje veľké nároky na finančné prostriedky. Vzhľadom na skutočnosť, že predmetné vodné diela musia byť v majetku štátu ( článok č. 4 Ústavy SR) a štátne podniky nemajú dostatok vlastných finančných zdrojov, musel sa na ich výstavbe čiastočne podieľať aj štátny rozpočet.
	
Predkladacia správa si kladie za cieľ informovať vládu SR a o stave výstavby ASVaV, o doterajšom čerpaní prostriedkov zo štátneho rozpočtu a o potrebe prostriedkov nie len štátneho rozpočtu v roku 2004 tak, aby bola splnená zákonom stanovená povinnosť. 
Konkrétne údaje obsahuje správa. 

	Varovný systém umožní v predstihu informovať obyvateľstvo dotknutej oblasti o vzniku havarijnej situácii na vodnom diele. 
Vybudovanie ASVaV a jeho uvedenie do činnosti nebude mať dopad na životné prostredie, bude mať však vplyv na zamestnanosť, pretože na jeho prevádzkovanie  je potrebné zvýšiť počet pracovníkov na vodných dielach. Z toho dôvodu správa neobsahuje doložku finančných, environmentálnych, ekonomických vplyvov a vplyvov na zamestnanosť. 

Podľa plánu práce vlády SR na rok 2003 má byť na rokovanie vlády SR predložená správa o výstavbe Autonómneho systému varovania a vyrozumenia obyvateľstva na vodných dielach SR. Na základe skúsenosti z predchádzajúcich rokov sa predpokladalo, že na získanie finančných prostriedkov na dostavbu ASVaV v termíne stanovenom zákonom bude potrebné prijať opatrenia na úrovni vlády SR. Vzhľadom na skutočnosť, že v rámci prípravy návrhu štátneho rozpočtu na rok 2004 boli prostriedky potrebné na dokončenie ASVaV zahrnuté do rozpočtovej kapitoly MŽP SR, nie je potrebné ukladať úlohy iným ústredným orgánom. Predkladaná správa má preto iba informatívny charakter, čo je zohľadnené aj v návrhu uznesenia vlády SR. Z tohto dôvodu správa nebola predložená na medzirezortné pripomienkové konanie.